Document ID: 32012R0278

KOMISIJOS REGLAMENTAS (ES) Nr. 278/2012
2012 m. kovo 28 d.
kuriuo dėl dioksinų ir polichlorintų bifenilų koncentracijos nustatymo iš dalies keičiamas Reglamentas (EB) Nr. 152/2009
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 11 straipsnio 4 dalį,
kadangi:
(1)
2002 m. gegužės 7 d. Europos Parlamento ir Tarybos direktyvoje 2002/32/EB dėl nepageidaujamų medžiagų gyvūnų pašaruose (2) nustatyta didžiausia leidžiamoji dioksinų, furanų ir polichlorintų bifenilų (toliau - PCB) koncentracija pašare ir lygis, kurį pasiekus valstybės narės inicijuoja tyrimus, siekdamos nustatyti tų medžiagų šaltinius;
(2)
2009 m. sausio 27 d. Komisijos reglamente (EB) Nr. 152/2009, nustatančiame oficialiai pašarų kontrolei taikytinus Bendrijos ėminių ėmimo ir analizės metodus (3), pateikti polichlorintų dibenzo-p-dioksinų (toliau - PCDD), polichlorintų dibenzofuranų (toliau - PCDF) ir dioksinų tipo polichlorintų bifenilų (toliau - PCB) koncentracijos nustatymo pašare metodai;
(3)
mėginiai, kuriuose yra didelė polichlorintų dibenzo-p-dioksinų bei polichlorintų dibenzofuranų (toliau - PCDD/F) ir dioksinų tipo PCB koncentracija, gali būti nustatyti taikant atrankinį analizės metodą, pasižymintį visuotinai pripažįstamu rezultatų pagrįstumu ir dideliu našumu (pageidautina, kad būtų atrenkami ėminiai, kurių koncentracija yra tokio lygio, kurį pasiekus imamasi priemonių, ir būtinai būtų atrinkti ėminiai, kurių didžiausia leidžiamoji koncentracija viršyta). PCDD/F ir dioksinų tipo PCB koncentraciją šiuose mėginiuose reikia nustatyti patvirtinamuoju analizės metodu. Todėl tikslinga nustatyti atitinkamus atrankinio metodo reikalavimus, siekiant užtikrinti, kad klaidingų atitikimo nustatymo rezultatų dėl didžiausios leidžiamosios koncentracijos dalis būtų mažesnė nei 5 proc., ir griežtus patvirtinamųjų analizės metodų reikalavimus. Be to, patvirtinamaisiais metodais galima nustatyti mažą foninį lygį. Visa tai svarbu, kai vėliau atliekamas pokyčių bėgant laikui vertinimas, cheminės medžiagos veikimo vertinimas ir pakartotinis didžiausios leidžiamosios koncentracijos ir lygio, kurį pasiekus imamasi priemonių, vertinimas;
(4)
pakeitus didžiausią leidžiamąją dioksinų ir dioksinų tipo PCB koncentraciją, Direktyvoje 2002/32/EB nustačius ne dioksinų tipo PCB ir susidūrus su būtinybe atnaujinti atrankinių metodų taikymo kriterijus, tapo būtina iš dalies pakeisti dioksinų ir PCB nustatymo pašare taisykles, nustatytas Reglamento (EB) Nr. 152/2009 V priedo B dalyje. Dėl aiškumo ir suprantamumo V priedo B dalį tikslinga pakeisti;
(5)
labai svarbu, kad analizės rezultatų skelbimas ir aiškinimas būtų atliekamas vienodai, siekiant užtikrinti darnų įgyvendinimą Sąjungos mastu;
(6)
todėl Reglamento (EB) Nr. 152/2009 V priedas turėtų būti atitinkamai iš dalies pakeistas;
(7)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 152/2009 V priedo B dalis iš dalies keičiama pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo įsigaliojimo dienos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. kovo 28 d.

Labels: 16
20
0
3
6